Imtella' April 4, 2021 - Aġġornata 4 Ta' April, 2021 5:35pm Il-President George Vella qal li matul il-pandemija, il-poplu Malti xorta waħda sab mezz kif ikompli jgħin lil min hu l-iktar dgħajjef fostna. Dan qalu b'referenza għall-Istrina, waqt messaġġ irrekordjat fl-okkażjoni ta' Ħadd il-Għid. Il-President irrifletta fuq il-ħidma tal-Presidenza, dak li għaddejna minnu tul l-aħħar sena, kif ukoll l-isfidi li jħoss li għandna bħala pajjiż. Il-President qal li għamel ħiltu biex, minkejja l-pandemija, il-ħidma diplomatika tal-uffiċċju tiegħu tibqa' għaddejja permezz ta' laqgħat virtwali, iżda ħafna żjarat oħra li kienu ppjanati kellhom jiġu posposti. Huwa rringrazzja lill-frontliners kollha, li bl-isforzi u s-sagrifiċċji kbar tagħhom qal li qegħdin ittafulna mill-impatt tal-pandemija fuq is-saħħa u l-ħajja tagħna. Fuq tema oħra, l-President qal li l-pajjiż irreġistra suċċessi mhux żgħar fil-ġlieda kontra l-kriminalità organizzata, omiċidji u ħasil ta' flus, u li l-Presidenza rċeviet numru rekord ta' talbiet għall-maħfra Presidenzjali. "L-għajta li għadha għaddejja hija li jkollna aktar transparenza, kontabilità u Stat ta' Dritt aħjar," qal il-President. Ara hawn il-messaġġ sħiħ tal-President Vella: